(Ortografía tradicional) Wakib kꞌij craj na che ri nimakꞌij Pascua aretak ri Jesús xeꞌ pa Betania,
ri tinimit ri jekel wi ri tat Lázaro ri xcꞌastajisax rumal ri Jesús chquixol ri cäminakib.
Chilaꞌ cꞌut xcaꞌn u banic jun wiꞌm re benak kꞌij chuyaꞌic u kꞌij ri Jesús.
Ri nan Marta tajin cucoj ri wa puwiꞌ ri mesa,
are cꞌu ri tat Lázaro jun ri areꞌ tꞌuyul chiꞌ ri mesa rucꞌ ri Jesús.
Te riꞌ xpe ri nan María rucꞌam niqꞌuiaj litro cꞌocꞌalaj cunabal re kas nardo.
Sibalaj cꞌu pakal rajil waꞌ we cunabal riꞌ.
Xukꞌij chrij ri rakan ri Jesús,
te cꞌu riꞌ xusuꞌ rucꞌ ru wiꞌ.
Ronojel cꞌu ru pam ri ja xnoj che ru cꞌocꞌal ri cunabal.
Te riꞌ jun chque ru tijoxelab ri Jesús,
ri jun ri cäjachow na,
ri Judas Iscariote ru cꞌojol ri tat Simón,
xubij:
¿Jas che man xqꞌuiyix ta waꞌ we cꞌocꞌalaj cunabal riꞌ che oxib cientos quetzales,
xyiꞌ ta cꞌu ri puak chque ri mebaꞌib?
—xchaꞌ.
Man kas tzij tä cꞌut chi ri tat Judas xa cutokꞌobisaj qui wäch ri mebaꞌib chi jeꞌ xubij waꞌ,
xane rumal chi are jun elakꞌom.
Pu kꞌab cꞌu ri areꞌ cꞌo wi ri cꞌolibal puak.
Xa je riꞌ xcowinic xrelakꞌaj ri puak ri cꞌo rucꞌ.
Te riꞌ xubij ri Jesús che:
¡Maban waꞌ che ri ixok!
U cꞌolom cꞌu bi ri cꞌocꞌalaj cunabal riꞌ cꞌä mäjok quinmukic.
Amakꞌel cꞌut e cꞌo ri mebaꞌib iwucꞌ,
are cꞌu ri in man in cꞌo tä iwucꞌ amakꞌel ronojel kꞌij,
—xcha chque.
E qꞌuia cꞌu chque ri winak aj Israel xquito chi ri Jesús cꞌo pa ri alaj tinimit Betania,
xebeꞌ cꞌu jelaꞌ man xuwi tä che rilic ri Jesús,
xane xukujeꞌ che rilic ri tat Lázaro ri xcꞌastajisax rumal ri Jesús chquixol ri cäminakib.
Are cꞌu ri qui nimakil sacerdotes xjunamataj ri qui chomanic chucämisaxic ri tat Lázaro xukujeꞌ.
Rumal cꞌu rech ri areꞌ e qꞌuia chque ri winak aj Israel tajin cäquitas quib chquij ri qui nimakil sacerdotes rech quecojon che ri Jesús.